  Анжелика Тихонова корреспондент 2021-тӥ арын 10 толэзь ӵоже Удмуртиын интыысь интые ветлӥсь эм огъетъёсын 42 сюрслэсь трос адями эскериськиз. Эмчиос сюрес вылэ 1 сюрс 200 пол потазы, 30 муниципал кылдытэтъёсысь 1 сюрс 296 гуртъёсы вуылӥзы. Со сярысь элькунысь тӧролэн но кивалтэтлэн пресс-службазы ивортӥз. Эмчиос 759 вазиськисьёслэсь пӧртэм висёнъёссэс шараязы. Со пӧлысь 33 учырын лек пыктосъёсты, 54-аз – сакырвисёнэз, 309-аз – вирсӧзнэт висёнъёсты, 58-аз – шокан мугор люкет висёнъёсты, 81-аз – ӝуш но сюл висёнъёсты шедьтӥзы. 548 адямилы (72 процентэзлы) эмъюртэ дырын-дырын ветлыса чакласькылыны косон гожтӥзы. Мӧйыосты сяна, интыысь интые ветлӥсь эм огъетъёсын нылпиосты но чаклазы. Эмчиос доры 17 аресозь 7 сюрс 131 пиналъёсты вайылӥзы. 188-езлэсь висёнъёссэс шедьтӥзы: 14-езлэсь лек пыктосъёсты, куинезлэсь сакырвисён, 19-эзлэсь вирсӧзнэт висёнъёсты, 26-езлэсь шокан мугор люкет висёнъёсты, 29-эзлэсь ӝуш но сюл висёнъёсты. 89 пиналъёсты (47,3 процентсэ) эмъюртэ ветлыса чакласькыса улыны косӥзы. Пусъём, интыысь интые ветлӥсь эм огъетъёсты «Здравоохранение» йӧскалык ӵектос улсын басьтӥзы. Соослы луыса элькунысь кыдёкын интыяськем ёросъёсын улӥсьёс эм эскеронъёсты но диспансеризациез дыраз ортчыны быгато. Тодэ вайытом, Удмуртие ӝог эмъюрттэт но санитар машинаос вайизы.   Тегъёс: Тазалык Ижкар Удмуртия  